b'\n_START_ARTICLE_\nEuklidas Megarietis\n_START_PARAGRAPH_\nEuklidas (Eukleidas, gr. \xce\x95\xcf\x85\xce\xba\xce\xbb\xce\xb5\xce\xaf\xce\xb4\xce\xb7\xcf\x82) Megarietis (apie 430\xe2\x80\x93360 m. pr. m. e.) \xe2\x80\x93 graik\xc5\xb3 filosofas, kil\xc4\x99s i\xc5\xa1 Megaros miesto (40 km nuo At\xc4\x97n\xc5\xb3). \xc5\xbdinomas kaip Megaros filosofijos mokyklos pradininkas._NEWLINE_Euklidas buvo vyriausias i\xc5\xa1 Sokrato mokini\xc5\xb3, net slapta, rizikuodamas gyvybe, ateidav\xc4\x99s i\xc5\xa1 Megaros \xc4\xaf At\xc4\x97nus jo pasiklausyti (vyko Peloponeso karas, kuriame Megara, kaip Korinto s\xc4\x85jungos nar\xc4\x97, palaik\xc4\x97 Spart\xc4\x85 prie\xc5\xa1 At\xc4\x97nus). Platonas dialoguose (pavyzd\xc5\xbeiui, Faidonas, 59b) mini, kad Euklidas buvo su Sokratu jo paskutin\xc4\x97mis valandomis. Sokratui mirus, Sokrato mokiniai (j\xc5\xb3 tarpe ir Platonas), bijodami persekiojimo At\xc4\x97nuose, rado prieglobst\xc4\xaf pas Euklid\xc4\x85 Megaroje._NEWLINE_Kaip Sokrato mokinys, Euklidas yra laikomas sokratiku \xe2\x80\x93 jis ra\xc5\xa1\xc4\x97 sokrati\xc5\xa1kuosius dialogus: Lamprijus, Eschinas, Feniksas, Kritonas, Apie meil\xc4\x99 (nei\xc5\xa1liko), ta\xc4\x8diau manoma, kad su Sokratu j\xc4\xaf siejo grei\xc4\x8diau asmeni\xc5\xa1ki nei filosofiniai ry\xc5\xa1iai, o Euklido po\xc5\xbei\xc5\xabri\xc5\xb3 formavimuisi tur\xc4\x97jo \xc4\xaftakos ne tik Sokratas, bet ir Parmenidas._NEWLINE_Euklidas par\xc4\x97m\xc4\x97 el\xc4\x97jie\xc4\x8di\xc5\xb3 mokym\xc4\x85, kad b\xc5\xabtis yra nekintantis vienis, o jud\xc4\x97jimas ir kitimas yra iliuzija. Jis sak\xc4\x97, kad g\xc4\x97ris yra vienis, ta\xc4\x8diau gali b\xc5\xabti vadinamas skirtingais vardais, kartais i\xc5\xa1mintimi, kartais protu, kartais dievu ir kt., o g\xc4\x97rio prie\xc5\xa1ingyb\xc4\x99 jis neig\xc4\x97, sakydamas kad ji neegzistuoja. Jo monizmas taip pat pasirei\xc5\xa1k\xc4\x97 ir etikoje: jis pripa\xc5\xbeino tik vien\xc4\x85 doryb\xc4\x99 \xe2\x80\x93 \xc5\xbeinojim\xc4\x85, bet \xc5\xbeinojim\xc4\x85 ko? Jeigu g\xc4\x97ris ir b\xc5\xabtis yra vienis, tai ir doryb\xc4\x97 yra tos b\xc5\xabties \xc5\xbeinojimas._NEWLINE_Euklidas Megarietis \xc5\xbeinomiausias d\xc4\x97l to, kad viduram\xc5\xbeiais da\xc5\xbenai buvo painiojamas su \xc5\xbeymiu matematiku Euklidu i\xc5\xa1 Aleksandrijos, pastarojo veikalo \xe2\x80\x9ePradmenys\xe2\x80\x9c vertimuose ir taisymuose.'